## L’IVC presenta a Alacant ‘El castillo de Lindabridis’, de la Compañía Nacional de Teatro Clásico i Nao d’Amores

*** La representació tindrà lloc el divendres, 17 de gener, en el Teatre Arniches
* El clàssic de Calderón de la Barca està dirigit per Ana Zamora, Premi Nacional de Teatre 2023
* El diumenge, 19 de gener, hi haurà doble sessió matinal de la peça de dansa-teatre per a bebés, Textures**

La Conselleria d’Educació, Cultura, Universitats i Ocupació, a través de l’Institut Valencià de Cultura (IVC), presenta en el Teatre Arniches d’Alacant l’obra *El castillo de Lindabridis* de Nao d’Amores i la Compañía Nacional de Teatro Clásico, a més de l’espectacle *Textures*, de La Curiosa, per a públic infantil.

El divendres 17 de gener, a les 20:30 hores, es presenta *El castillo de Lindabridis*, obra novel·lescocavalleresca de Calderón de la Barca amb un embolic propi de les comèdies de capa i espasa dirigida per Ana Zamora, guardonada fa poc amb el Premi Nacional de Teatre.

Un elenc extens compost per Miguel Ángel Amor, Mikel Arostegui, Alfonso Barreno, Alba Fresno, Inés González, Paula Iwasaki, Alejandro Pau i Isabel Zamora, compon esta vistosa producció de la CNTC en la qual la princesa Lindabridis, per a heretar el tron de Tartaria, haurà de casar-se amb un cavaller que puga véncer el seu germà en un torneig. Per a fer-ho, en la busca del marit que millor s’ajuste a les seues necessitats, viatja pel món en un castell volador.

Les entrades per a assistir a este espectacle es poden adquirir a través de la [pàgina web de l’IVC](https://taquilla.ivc.gva.es/janto/main.php?Nivel=Evento&idEvento=CASTILLODE).

D’altra banda, el diumenge 19 de gener en doble sessió matinal, a les 11:00 i a les 12:30 hores, torna la programació familiar ‘Som Menuts’, de la mà de La Curiosa, que presenta l’espectacle de dansa i teatre gestual *Textures*, recomanat per la Xarxa de Teatres de titularitat pública.

*Textures* és una proposta escènica 360 graus pensada per a xicotets de 0 a 5 anys i les seues famílies. Posant la mirada en com descobrixen el món els bebés, el teatre es convertirà en un espai en el qual es poden explorar textures en l’àmbit visual, sonor i tàctil.

L’espai escènic està delimitat per un linòleum entorn del qual se senta el públic, i sobre el qual es projecten imatges creades en directe amb projectors de transparències. La música i el moviment interactuen amb les imatges en moviment continu en esta peça creada per Claudia Gómez i Alba Marina Rivera.

Per a esta representació es poden adquirir les entrades en la [web de l’IVC](https://taquilla.ivc.gva.es/janto/main.php?Nivel=Evento&idEvento=TEXTURES).

Fecha: 15/01/2025